שו"ת רשב"ץ (תשב"ץ)/חלק ב/עז
שאלה עז:
עוד שאלת כדת משה וישראל אם צריך להיות בשטה אחת לבדה או אם יכול לערבו עם סוף הגט:

תשובה:
דע שחז"ל אומרין (ב"ב קס"ב ע"א) שאין למדין משט' אחרונ' של שטר לפי שלפעמים העדים אינם חותמין סמוך לשטר ומרחיקין שטה אחת ושמא אחר שחתמו העדים זייפו אותה שטה ומפני זה אין למדין משטה אחרונה ואם השלים השטר באמצע שטה וחתמו באותה שטה העדים אז למדי' משטה אחרונה וכן אם כתוב בו שריר וקיים למדין משטה אחרונה ובגמ' (גיטין פ"ה ע"ב) אמרו שצריך שיהא בגט ודין דיהוי ליכי מנאי ואם אין למדין משטה אחרונה א"כ כשהשלים כל הגט מתחלת ודין עד וישראל בשטה אחת הי' איפשר לפסלו אבל כבר כתבו הראשוני' ז"ל שכיון שכתוב בו כדת משה וישראל למדין משטה אחרונה שהוא כמו שריר וקים הכתוב בשטרו' ולפי זה אין לפסול גט שיבא כדת משה וישראל מעורב בשטה אחרת ואעפ"כ נהגו הסופרים לכתבו בשטה אחת לבדה וכן ראוי לעשו' אבל אם לא נכתב לבדו אין הגט פסול מפני זה ותתגרש בו: